Broj: 711-I-808-M-42/19-02-18

Zagreb, 11. ožujka 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Davorina Ivanjeka kao zamjenika predsjednice Povjerenstva te Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Nikole Horvata, općinskog načelnika Općine Lipovljani,** za davanjem mišljenja Povjerenstva**,** na 42. sjednici održanoj dana 11. ožujka 2019..g, daje sljedeće:

**MIŠLJENJE**

**I. Dužnosnik Nikola Horvat, općinski načelnik Općine Lipovljani, može kao privatna osoba primati darove na svom vjenčanju te se u tom slučaju na dužnosnika ne primjenjuju odredbe stavaka 3. i 4. članka 11. ZSSI-a, jer se na temelju stavka 2. citiranog članka, darovima u smislu toga Zakona ne smatraju uobičajeni darovi između članova obitelji, rodbine i prijatelja.**

**II. Novac primljen kao dar za vjenčanje, u iznosu u kojem će ga dužnosnik i njegova buduća supruga zadržati, smatra se novčanom štednjom te je istu dužnosnik dužan prijaviti u Izvješću o imovinskom stanju, ukoliko ista premašuje jednogodišnji iznos neto prihoda dužnosnika sukladno članku 8. stavku 7. podstavku 5. ZSSI-a i to istekom godine u kojoj je novac primljen. Isto tako dužnosnik je sukladno članku 8. stavku 7. i 8. ZSSI-a, dužan prijaviti podatke o pokretninama veće vrijednosti, a koje je on osobno i članovi njegove obitelji (bračni i izvanbračni drug i malodobna djeca) stekli tijekom obnašanja mandata (dakle i kao vjenčani dar) s tim da se pod pokretninama podrazumijevaju pokretnine pojedinačne vrijednosti veće od 30.000,00 kuna, osim predmeta kućanstva i odjevnih predmeta te pokretnine koje se upisuju u javne registre bez obzira na njihovu vrijednost.**

**III. Dužnosnik Nikola Horvat može se, kao privatna osoba, prijaviti na program subvencioniranja stambenih kredita Agenciji za pravni promet i posredovanje nekretninama te ostvariti pravo na subvencioniranje stambenog kredita pod uvjetima i na način kao i drugi prijavljeni građani, sve u skladu sa odredbama Zakona o subvencioniranju stambenih kredita te pod uvjetom da su sredstva, koja su osigurana u državnom proračunu za navedenu svrhu, dostatna za subvencioniranje svih uredno zaprimljenih zahtjeva koji ispunjavaju uvjete za subvencioniranje.**

Obrazloženje

Zahtjev za davanjem mišljenja Povjerenstva podnio je dužnosnik Nikola Horvat, općinski načelnik Općine Lipovljani. U knjigama ulazne pošte zahtjev je zaprimljen pod poslovnim brojem 711-U-1139-M-42/19-01-4, dana 8. ožujka 2019. godine, povodom kojeg se vodi predmet broj M-42/19.

Člankom 3. stavkom 1. podstavkom 43. propisano je da su općinski načelnici dužnosnici u smislu ZSSI-a, stoga je Nikola Horvat povodom obnašanja navedene dužnosti dužan postupati sukladno odredbama ZSSI-a. Člankom 6. stavkom 1. i 2. ZSSI-a propisano je da su dužnosnici u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik navodi da se planira 11. svibnja 2019. ženiti i s obzirom da se mladence tradicionalno daruje u novcu, stvarima i slično da li se odredbe članka 11. ZSSI-a primjenjuju i na vjenčanje. Također, dužnosnik pita da li se novac dobiven kao vjenčani dar treba prijaviti Povjerenstvu s obzirom da će vjerojatno većinu dobivenog novca potrošiti na plaćanje troškova svadbe te eventualno ako nešto ostane i za kućanski namještaj. Nadalje dužnosnik pita smije li se prijaviti na program subvencioniranih stambenih kredita APN-a radi rješavanja stambenog pitanja nakon vjenčanja, s obzirom da u svojem vlasništvu nema nekretninu.

Člankom 11. stavkom 1. ZSSI-a propisano je da se darom u smislu toga Zakona smatraju novac, stvari bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju.

Stavkom 2. istog članka propisano je da se darovima u smislu toga Zakona ne smatraju uobičajeni darovi između članova obitelji, rodbine i prijatelja te državna i međunarodna priznanja, odličja i nagrade.

Stavkom 3. istog članka propisano je da dužnosnik smije zadržati samo dar simbolične vrijednosti i to najviše u vrijednosti od 500,00 kn od istog darovatelja. Stavkom 4. istog članka propisano je da dužnosnik ne smije primiti dar iz stavka 3. kada je on u novcu, bez obzira na iznos te vrijednosnicu i dragocjenu kovinu.

U odnosu na dio zahtjeva za davanjem mišljenja Povjerenstva, a koje se odnosi na mogućnost primanja darova na vjenčanju dužnosnika, Povjerenstvo je mišljenja da dužnosnik može kao privatna osoba primati darove na svom vjenčanju jer se darovima, prema odredbi stavka 2. citiranog članka, ne smatraju uobičajeni darovi između članova obitelji, rodbine i prijatelja. Stoga se u slučaju primanja vjenčanih darova na dužnosnika ne primjenjuju odredbe stavaka 3. i 4. članka 11. ZSSI-a.

Pri tome Povjerenstvo napominje da se novac dobiven kao dar za vjenčanje, ukoliko ga dužnosnik zadržati i u dijelu u kojem će ga zadržati (nakon plaćanja troškova vjenčanja), smatra novčanom štednjom dužnosnika. Stoga će, sukladno članku 8. stavku 2. u vezi s člankom 8. stavkom 7. podstavkom 5. ZSSI-a, dužnosnik biti u obvezi prijaviti u Izvješću o imovinskom stanju navedenu novčanu štednju odnosno zadržana sredstva ukoliko ta sredstva premašuju jednogodišnji iznos neto prihoda dužnosnika i to istekom godine u kojoj je novac stekao (dužnosnik može prijaviti i iznos štednje u manjem iznosu od jednogodišnjeg iznosa neto prihoda, što je pozitivno postupanje u smislu transparentnosti, međutim, to nije obveza). Pritom se napominje da u obrascu izvješća o imovinskom stanju dužnosnik kao način stjecanja štednje treba označiti u padajućem izborniku „na drugi način“, a u otvorenom polju navesti da se radi o sredstvima primljenim kao vjenčani dar.

Nadalje, Povjerenstvo vezano za moguće vjenčane darove u pokretninama smatra potrebnim dužnosniku napomenuti da je, sukladno članku 8. stavku 7. i 8. ZSSI-a, dužan prijaviti podatke o pokretninama veće vrijednosti, a koje je on osobno i članovi njegove obitelji (bračni i izvanbračni drug i malodobna djeca) stekli tijekom obnašanja mandata (dakle i kao vjenčani poklon) s tim da se pod pokretninama podrazumijevaju pokretnine pojedinačne vrijednosti veće od 30.000,00 kuna, osim predmeta kućanstva i odjevnih predmeta. Stoga se dužnosnik upućuje da je i pojedinačne pokretnine veće vrijednosti, koje bi primio kao vjenčani dar, dužan prijaviti u izvješću o imovinskom stanju i to do kraja godine u kojoj ih je primio. Način stjecanja je u obrascu izvješća potrebno naznačiti na isti način kako je gore navedeno za novčanu štednju. Ukoliko je dužnosnik primio pokretninu koja se upisuje u javni registar, dužan ju je prijaviti bez obzira na njezinu vrijednost.

Nastavno na dio zahtjeva za mišljenjem koji se odnosi na eventualnu prijavu dužnosnika za dodjelu subvencioniranih stambenih kredita od strane Agencije za pravni promet i posredovanje nekretninama ( u nastavku teksta: APN), Povjerenstvo tumači da se u postupku sudjelovanja u programu subvencioniranog kreditiranja, dužnosnik Nikola Horvat pojavljuje kao privatna osoba. Kao privatnoj osobi i građaninu Republike Hrvatske dužnosniku pripadaju sva prava kao i drugim građanima Republike Hrvatske, stoga dužnosnik načelno u privatnom svojstvu može sudjelovati u programu APN-a kako bi osigurao stambeno zbrinjavanje svoje obitelji, ukoliko zadovoljava propisane kriterije.

Međutim, prilikom ostvarivanja prava koja imaju kao i svi drugi građani, dužnosnike obvezuju načela djelovanja propisana člankom 5. ZSSI-a, prvenstveno načelo da u obnašanju javnih dužnosti dužnosnici ne smiju svoj privatni interes staviti iznad javnog. Načela djelovanja obvezuju dužnosnike da u obnašanju javnih dužnosti postupaju časno, pošteno, savjesno i nepristrano, čuvajući vlastitu vjerodostojnost i dostojanstvo povjerene im dužnosti kao i povjerenje građana. Povjerenstvo tumači da iz ovih načela, proizlazi obveza dužnosnika da u određenim okolnostima prihvate i ograničenja u ostvarivanju onih prava koja bi načelno imali kao i svi drugi građani odnosno da, u svrhu zaštite javnog interesa i povjerenja građana, daju prednost drugim osobama u odnosu na eventualno ostvarivanje svojih privatnih interesa te privatnih interesa s njima povezanih osoba. Pri tome se ističe kako uvažavanje ograničenja i suzdržavanje od korištenja pojedinih prava, ne mora nužno proizlaziti iz izričito propisanih pravila, već iz primjene dobre prakse i visokih standarda etičnosti u obnašanju javnih dužnosti.

U konkretnom slučaju, Povjerenstvo utvrđuje kako dužnosnik ne stječe sredstva izravno od jedinice lokalne uprave u kojoj obnaša javnu dužnost pa se stoga, u odnosu na pravo i postupak odobravanja subvencioniranja kredita od APN-a, ne nalazi u situaciji sukoba interesa u smislu definicija iz članka 2. ZSSI-a. Naime, dužnosnik Nikola Horvat, povodom obnašanja dužnosti općinskog načelnika Općine Lipovljani, ne nalazi se u položaju koji je nadređen u odnosu na direktora APN-a, već je direktoru kao čelniku tog tijela nadređena Vlada Republike Hrvatske, koja ga imenuje i razrješava.

U skladu s gore navedenim tumačenjem načela djelovanja u situacijama ostvarivanja prava iz proračunskih sredstava, u konkretnom slučaju bi postupanje sukladno propisanim načelima djelovanja nalagalo da dužnosnik otkloni ostvarivanje prava na subvencionirani stambeni kredit i u slučaju da ispunjava sve propisane uvjete, ukoliko sredstva predviđena u državnom proračunu za ovu svrhu, u godini u kojoj se dužnosnik prijavio na natječaj, nisu dostatna da subvenciju ostvare svi uredno prijavljeni kandidati koji ispunjavaju zakonske uvjete za subvencioniranje .

Slijedom svega navedenog, dužnosnik Nikola Horvat može se, kao privatna osoba, prijaviti na program subvencioniranja stambenih kredita Agenciji za pravni promet i posredovanje nekretninama te ostvariti pravo na subvencioniranje stambenog kredita pod uvjetima i na način kao i drugi prijavljeni građani, sve u skladu sa odredbama Zakona o subvencioniranju stambenih kredita, ali i pod uvjetom da su sredstva, koja su osigurana u državnom proračunu za navedenu svrhu, dostatna za subvencioniranje svih uredno zaprimljenih zahtjeva koji ispunjavaju uvjete za subvencioniranje.

Stoga, ukoliko sredstva predviđena za ovu svrhu u ovoj proračunskoj godini ne budu dostatna za ostvarivanje prava na subvencioniranje stambenih kredita svih kandidata s valjanim prijavama, upućuje se dužnosnik da, u svrhu pridržavanja načela djelovanja, otkloni ostvarivanje svojeg prava i u slučaju da ispunjava propisane uvjete, u korist drugih građana.

ZAMJENIK PREDSJEDNICE POVJERENSTVA

Davorin Ivanjek, dipl.iur.

Dostaviti:

1. Dužnosnik Nikola Horvat, elektroničkom dostavom

2. Objava na internetskoj stranici Povjerenstva

3. Pismohrana